**Perdelele nopții**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Perdelele nopţii cad iluzorii;

Umbre-epave se-agaţă de stânci.

Vânturi solare biciuie zorii...

Greu ne începem suişul. Pe brânci!

Ancora zilelor scarmănă-ntruna;

Dinţii de gresii se-nfruptă din mal.

Adevărul, frate bun cu Minciuna,

S-a logodit cu un glob de cristal.

Scapără vatra de multă căldură,

Fruntea-n broboane-i de picuri nomazi...

Ura e dragoste; dragostea-i ură...

Ieri a fost mâine; Mâine e Azi.

Braţe-ncordate bat greu la galere...

Doi şi cu unu fac patru. Şi-i trist!

Cutele vremii se frâng de durere...

Popa citeşte un nou acatist!

(Din vol.: De la Anna la Caiafa)